《忆李御史云》
明代·郑善夫

忆昔在吴会，与子共昕夕。剧谈例百壶，醉咤沧溟窄。

晨光倏不例，人事转凄恻。予复苦羁旅，子已作逐客。

鄱阳波浪深，南岳瘴雾塞。鸿冥天万里，帛书经岁得。

谁知消息来，竟作幽明隔。冥契既永逝，今我何萧摵。

曩时青莲花，持抱化为石。回首灵源山，云际且屏迹。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。